CELEX: 32015R1475
Language: mt
Date: 2015-08-27 00:00:00
Title: Regolament tal-Kummissjoni (UE) 2015/1475 tas-27 ta' Awwissu 2015 li jemenda r-Regolament (UE) Nru 284/2013 fir-rigward tal-miżuri tranżitorji li japplikaw għall-proċeduri li jikkonċernaw il-prodotti għall-protezzjoni tal-pjanti (Test b'rilevanza għaż-ŻEE)

28.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 225/10
            
         REGOLAMENT TAL-KUMMISSJONI (UE) 2015/1475
   tas-27 ta' Awwissu 2015
   li jemenda r-Regolament (UE) Nru 284/2013 fir-rigward tal-miżuri tranżitorji li japplikaw għall-proċeduri li jikkonċernaw il-prodotti għall-protezzjoni tal-pjanti
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 78(1)(b) tagħha,
   Billi:
   
               (1)
            
            
               Ir-Regolament tal-Kummissjoni (UE) Nru 284/2013 (2) ħassar ir-Regolament tal-Kummissjoni (UE) Nru 545/2011 (3) u stipula rekwiżiti ġodda tad-dejta għall-prodotti għall-protezzjoni tal-pjanti.
            
         
               (2)
            
            
               Biex l-Istati Membri u l-partijiet interessati jkunu jistgħu jħejju ruħhom biex jissodisfaw dawk ir-rekwiżiti l-ġodda, ir-Regolament (UE) Nru 284/2013 jistabbilixxi miżuri tranżitorji li jikkonċernaw kemm il-preżentazzjoni ta' dejta għal applikazzjonijiet għall-approvazzjoni, għat-tiġdid tal-approvazzjoni jew għall-emenda għall-kundizzjonijiet tal-approvazzjoni ta' sustanzi attivi, u kemm il-preżentazzjoni ta' dejta dwar applikazzjonijiet għall-awtorizzazzjoni, kif imsemmi fl-Artikolu 28 tar-Regolament (KE) Nru 1107/2009, li jinkludi t-tiġdid tal-awtorizzazzjoni jew l-emenda tal-awtorizzazzjoni ta' prodotti għall-protezzjoni tal-pjanti.
            
         
               (3)
            
            
               Huwa mistenni li l-applikazzjonijiet kollha għat-tiġdid tal-awtorizzazzjonijiet għal prodotti li fihom sustanzi attivi, imġedda skont ir-Regolament tal-Kummissjoni (UE) Nru 1141/2010 (4), ikunu tressqu sal-31 ta' Diċembru 2015. B'konsegwenza ta' dan, ir-Regolament (UE) Nru 545/2011 ikun applika għal dawk l-applikazzjonijiet. Madankollu, jidher li wħud mill-applikazzjonijiet ser ikollhom jitressqu wara l-31 ta' Diċembru 2015.
            
         
               (4)
            
            
               Biex jiġi żgurat li l-applikazzjonijiet kollha għat-tiġdid tal-awtorizzazzjonijiet ta' prodotti għall-protezzjoni tal-pjanti li fihom sustanzi attivi, imġedda skont ir-Regolament (UE) Nru 1141/2010, ikunu soġġetti għall-istess rekwiżiti rigward id-dejta, jixraq li jiġu pprovduti miżuri tranżitorji bil-għan li r-rekwiżiti tad-dejta tar-Regolament (UE) Nru 545/2011 japplikaw għall-applikazzjonijiet kollha ta' dan it-tip.
            
         
               (5)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fl-Artikolu 4(1) tar-Regolament (UE) Nru 284/2013, jiżdied is-subparagrafu li ġej:
   
      “Ir-Regolament (UE) Nru 545/2011 għandu jibqa' japplika fir-rigward tal-proċeduri għat-tiġdid tal-awtorizzazzjonijiet ta' prodotti għall-protezzjoni tal-pjanti skont l-Artikolu 43(2) tar-Regolament (KE) Nru 1107/2009, wara t-tiġdid ta' sustanza attiva skont ir-Regolament (UE) Nru 1141/2010.”
   
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-27 ta' Awwissu 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  Ir-Regolament tal-Kummissjoni (UE) Nru 284/2013 tal- 1 ta' Marzu 2013 li jistipula r-rekwiżiti tad-dejta għall-prodotti għall-ħarsien tal-pjanti, skont ir-Regolament (KE) Nru 1107/2009 tal-Parlament Ewropew u tal-Kunsill li jikkonċerna t-tqegħid fis-suq ta' prodotti għall-protezzjoni tal-pjanti (ĠU L 93, 3.4.2013, p. 85).
   
      (3)  Ir-Regolament tal-Kummissjoni (UE) Nru 545/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill rigward ir-rekwiżiti tad-dejta tal-prodotti għall-ħarsien tal-pjanti (ĠU L 155, 11.6.2011, p. 67).
   
      (4)  Ir-Regolament tal-Kummissjoni (UE) Nru 1141/2010 tas-7 ta' Diċembru 2010 li jistabbilixxi l-proċedura għat-tiġdid tal-inklużjoni tat-tieni grupp ta' sustanzi attivi fl-Anness I tad-Direttiva tal-Kunsill 91/414/KEE u li jistabbilixxi l-lista ta' dawk is-sustanzi (ĠU L 322, 8.12.2010, p. 10).